Notte de ierru

Sa montagna est niada; tristu e frittu
passat s’ierru subra ogni cosa;
ma intro ’e sa coghina calorosa
tenzo coghinde a rustu unu crabittu.

Subra sa banca binu beneittu
color’e ambra meravigliosa,
in giru sa famili’amorosa,
piena de allegria e d’appetittu.

Cando sego sa petta in su piattu
tottu rugia, d’odores fumiende,
a boghes mannas maula su attu

Peus de unu poveru pedende.
Mudu su cane meu est ispettende,
sa purzione sua de recattu.